《山居招友人诗》
宋代·释智圆

结宇平湖滨，放意且闲逸。
陵峰时采药，服饵蠲故疾。
藜藿可供餐，茆茨可容膝。
浮生贵适性，何须羡奢佚。
清景况在目，万事安能恤。
水天争冷落，林峦共盘郁。
有时泛舟归，闲门晒残日。
径荒人迹绝，庭静精怪出。
春羹漾紫莼，冬盘列横橘。
坎井亦已乐，尺蠖谁云屈。
外境莫我惑，贞心长抱一。
涅槃终极典，虚堂第谈述。
不顾知者希，庶欲已无失。
齐物鄙庄周，见性师妙吉。
悠然混生佛，湛尔无虚实。
知音来不来，时时扫幽室。

作者简介：释智圆（976～1022）,字无外,自号中庸子,或称潜夫,俗家姓徐,钱塘（今浙江杭州）人，宋初天台宗山外派重要的诗文僧。他隐居西湖孤山多年而卒，后人因称其为“孤山法师”。释智圆虽为佛徒，但颇爱好儒学，喜为诗文，是唐中叶至宋初儒释道三家学说相互渗透的时代潮流下，致力于儒释相通的学 。